b'\n_START_ARTICLE_\nSociety for Worldwide Interbank Financial Telecommunication\n_START_SECTION_\nHistoriaa\n_START_PARAGRAPH_\nOsuuskuntamuotoinen Swift perustettiin vuonna 1973, ja perustajina oli noin 240 pankkia eri puolilta maailmaa. Hankkeen tavoitteena oli maailmanlaajuinen pankkien tietokoneverkko, johon oli m\xc3\xa4\xc3\xa4r\xc3\xa4 siirty\xc3\xa4 v\xc3\xa4hitt\xc3\xa4in. Tietokoneet olivat tulleet pankkien k\xc3\xa4ytt\xc3\xb6\xc3\xb6n 1950-luvulla, ja 1970-luvulla rakennettiin vauhdilla kansallisia reaaliaikaisesti eli viiveitt\xc3\xa4 toimivia maksuliikennej\xc3\xa4rjestelmi\xc3\xa4._NEWLINE_Swiftin p\xc3\xa4\xc3\xa4maja perustettiin Brysseliin, johon sijoitettiin my\xc3\xb6s j\xc3\xa4rjestelm\xc3\xa4n toinen tietokonekeskus. Toinen sijoitettiin Amsterdamiin. Jokaisessa j\xc3\xa4senmaassa toimi konsentraattoriksi kutsuttu aluekeskus, joka hoiti liikennett\xc3\xa4 oman maansa pankkeihin ja toisaalta muiden aluekeskusten ja p\xc3\xa4\xc3\xa4keskusten muodostamaan kansainv\xc3\xa4liseen pankkiverkkoon. Swiftin p\xc3\xa4\xc3\xa4- ja aluekeskusten tietokoneet olivat Burroughsin valmistamia, mutta eri maiden pankit saattoivat liitty\xc3\xa4 Swift-j\xc3\xa4rjestelm\xc3\xa4\xc3\xa4n my\xc3\xb6s ICL:n ja General Automationin valmistamilla laitteilla._NEWLINE_Swift paransi paitsi maksuliikenteen nopeutta, my\xc3\xb6s tietoturvallisuutta. Maksuosoitukset k\xc3\xa4\xc3\xa4nnettiin standardoidulle tietokonekielelle. Pikasanomiin saatiin vastaanottajalta kuittaus alle viidess\xc3\xa4 minuutissa, tavallisiinkin sanomiin noin puolessa tunnissa, kun siihen asti kansainv\xc3\xa4lisess\xc3\xa4 maksuliikenteess\xc3\xa4 oli k\xc3\xa4ytetty tavallista kirjepostia sek\xc3\xa4 telexi\xc3\xa4 eli kaukokirjoitinta. Esimerkiksi Suomesta Keski-Eurooppaan kulki maksum\xc3\xa4\xc3\xa4r\xc3\xa4ys ennen Swifti\xc3\xa4 1\xe2\x80\x933 viikossa, ja Swift-j\xc3\xa4rjestelm\xc3\xa4ss\xc3\xa4 aika lyheni noin kolmeen pankkip\xc3\xa4iv\xc3\xa4\xc3\xa4n. Pikam\xc3\xa4\xc3\xa4r\xc3\xa4yksi\xc3\xa4 hoidettiin nopeamminkin lis\xc3\xa4maksusta._NEWLINE_Swift-tiedonsiirto toimi kansallisilta posti- ja telelaitoksilta vuokratuilla puhelinlinjoilla, ja j\xc3\xa4rjestelm\xc3\xa4n suosion my\xc3\xb6t\xc3\xa4 tiedonsiirrosta pyydettyj\xc3\xa4 hintoja pyrittiin eri maissa korottamaan, vaikka tariffeista oli alussa sovittu kansainv\xc3\xa4lisen postiliiton kanssa.\n_START_SECTION_\nVerkon laajentuminen\n_START_PARAGRAPH_\nPankkeja alettiin kytke\xc3\xa4 Swift-j\xc3\xa4rjestelm\xc3\xa4\xc3\xa4n hein\xc3\xa4kuussa 1976, ja vuotta my\xc3\xb6hemmin tietoverkossa oli 134 pankkia ja 230 tietokonep\xc3\xa4\xc3\xa4tett\xc3\xa4. Vuonna 1977 jo miltei kaikki L\xc3\xa4nsi-Euroopan ja Pohjois-Amerikan maat olivat mukana j\xc3\xa4rjestelm\xc3\xa4ss\xc3\xa4, ja seuraavana oli vuorossa Japani. Vuonna 1979 Swift-verkko ulottui 30 maahan, ja vuonna 1996 Swift-j\xc3\xa4rjestelm\xc3\xa4\xc3\xa4n kuului jo 5\xc2\xa0150 pankkia 147 maailman maassa. Keskustietokoneet sijaitsivat tuolloin Alankomaissa ja Yhdysvalloissa._NEWLINE_Swift oli 1990-luvun keskivaiheille saakka maailman nopeimmin kasvava kansainv\xc3\xa4linen tietoverkko, kunnes internet ajoi kasvunopeudessa sen ohi. Yksitt\xc3\xa4isten maksum\xc3\xa4\xc3\xa4r\xc3\xa4ysten lis\xc3\xa4ksi Swifti\xc3\xa4 k\xc3\xa4ytettiin muun muassa kansainv\xc3\xa4lisess\xc3\xa4 reaaliaikaisessa valuuttakaupassa Reutersin ja Dow Jonesin tietoj\xc3\xa4rjestelmien rinnalla._NEWLINE_Vuonna 2012 Iran suljettiin ulos Swift-yhteisty\xc3\xb6st\xc3\xa4 osana sen ydinohjelmaa vastaan asetettuja pakotteita._NEWLINE_Ven\xc3\xa4j\xc3\xa4 on perustanut maan sis\xc3\xa4isen SPFS-maksuj\xc3\xa4rjestelm\xc3\xa4n silt\xc3\xa4 varalta, ett\xc3\xa4 koko Ven\xc3\xa4j\xc3\xa4 tai l\xc3\xa4nnen sanktiolistalle joutuneet ven\xc3\xa4l\xc3\xa4isyritykset irrotettaisiin Swift-maksuj\xc3\xa4rjestelm\xc3\xa4st\xc3\xa4._NEWLINE_Syksyll\xc3\xa4 2018 Euroopan unioni suunnitteli luovansa Swiftille vaihtoehtoisen SPV-maksuv\xc3\xa4lityspalvelun kiert\xc3\xa4\xc3\xa4kseen Yhdysvaltain Iranille uudelleen asettamia pakotteita, joita EU ei hyv\xc3\xa4ksy.\n_START_SECTION_\nTietomurrot\n_START_PARAGRAPH_\n2010-luvulla Swift-j\xc3\xa4rjestelm\xc3\xa4\xc3\xa4n on kohdistunut useita tietomurtoja. Vuonna 2016 ep\xc3\xa4iltiin Pohjois-Koreaa syylliseksi Swift-tietomurtoon Bangladeshiss\xc3\xa4. Vuonna 2017 paljastui, ett\xc3\xa4 Yhdysvaltojen tiedusteluvirasto NSA olisi murtautunut L\xc3\xa4hi-id\xc3\xa4ss\xc3\xa4 pankkien tietoj\xc3\xa4rjestelmiin.'